Afgetrede onderwysers praat oor nag van angsHennie en Hanlie Kotze (Foto: Verskaf) “Dit het onwerklik gevoel. Só asof ons droom.” Só vertel oudhekkiesatleet Hennie Kotze (62) en sy vrou, Hanlie (61), wat verlede Sondag in hul huis in George in die Wes-Kaap deur twee mans aangeval en beroof is. Dié twee afgetrede onderwysers is erg getraumatiseerd deur die voorval en probeer alles nog verwerk. Tog is hulle nie van plan om die huis te verkoop waarvoor hulle so lank gespaar het nie. “Ons kon dood gewees het, maar is gespaar,” sê Hennie. Die egpaar vertel Hanlie het die oggend omstreeks 04:30 wakker geword om die egpaar se hond uit te vat. “Toe ek die slaapkamerdeur oopmaak, het daar twee mans by die deur gestaan. Ek het geskreeu,” vertel Hanlie. Die egpaar vermoed die mans het by ’n venster in die leefvertrek die huis betree. Die een man was met ’n mes gewapen en die ander een het ’n breekyster in die hand gehad. “Die mans het my met ’n breekyster begin aanrand en een van my gewrigte in die proses vergruis.” Volgens Hennie het hy uit die bed gespring en ’n struweling het tussen hom en die een man ontstaan. Hy is ’n paar keer met ’n mes gesteek en ook met die breekyster geslaan. Die mans het die egpaar se hond uit die kamer geboender. “Die mans het ons vasgebind en ’n koningsgroottebed se matras bo-oor ons gegooi. Hulle het ook goed in ons monde gedruk,” vertel Hennie. “Ons het hulle gesmeek om gou te maak, sodat ons by ’n dokter kan uitkom voordat ons doodbloei,” sê Hanlie. Die mans het die egpaar se selfone, skootrekenaars, kontant, een van Hennie se kameras en van Hanlie se juwele gebuit. “Hulle het my gedwing om my wagwoord van my banktoepassing te gee, waarna hulle toe die meeste van my geld uit my bankrekening onttrek het. Met die res van die geld wat hulle nie kon onttrek nie, het hulle lugtyd gekoop.” Die mans het in die egpaar se motor gevlug. Die motor is later verlate naby Pacaltsdorp gevind. Nadat die verdagtes weg is, het Hennie daarin geslaag om sy een hand te bevry en hy het vir Hanlie losgemaak. Hulle het die paniekknoppie in die kombuis geaktiveer. “Ons het buite op die stoep gaan staan en ’n drawwer wat verbygehardloop het, voorgekeer en gevra om die ambulans en polisie te bel. Hulp was binne twee minute op die toneel,” vertel die egpaar. Die egpaar is daarna na die Mediclinic George geneem vir verdere mediese behandeling. Hanlie se hande is dieselfde aand geopereer. Een hand is vergruis en die ander ernstig beseer met snywonde. Sy het ook ’n kapwond op haar kop gehad. Hennie het ’n paar meswonde, skedelbreuk en ŉ gesigfraktuur opgedoen. Die egpaar is ná drie dae uit die hospitaal ontslaan. Hul dogter van Pretoria het ’n week by hulle gaan bly om na hulle om te sien. Die verdagtes is steeds op vrye voet en die egpaar hoop dat hulle binnekort in hegtenis geneem geneem sal word. Die egpaar is skrikkerig, maar ook meer paraat ná die aanval. “Dít was ’n wekroep dat ons versigtiger moet wees en ons veiligheid by die huis moet opskerp.” Volgens die egpaar is dit ongewoon dat ’n aanval van só ŉ gewelddadige aard in George afspeel. “Ons het nie gedink só iets kan in George gebeur nie. Maar ons sal nie ons droomhuis prysgee en weghardloop nie. Ons het ons hele lewe lank vir hierdie huis gespaar. Ons sal nie toelaat dat hierdie mense ons drome vernietig nie. Ons plaas ons hoop op die Here dat Hy ons sal beskerm.” Die egpaar het vyf jaar gelede ná hul aftrede van Pretoria na George verhuis. Hennie was tussen 1989 en 2007 ’n onderwyser aan die Afrikaanse Hoër Seunskool in Pretoria. Hy rig ook met tussenposes sedert 2008 atletiek in Saoedi-Arabië af. Hy rig tans atletiek in Katar af en was self ook ’n Springbok-hekkiesatleet.